Les alumnes guanyadores del Concurs de Portades de les Agendes Escolars de Secundària reben els reconeixements
2025-07-24

El Saló de Plens de l’Ajuntament de Burjassot ha sigut testimoni, un any més, del lliurament dels premis a les guanyadores i finalistes, enguany han sigut nou xiques, del Concurs de Portades que han il·lustrat les agendes escolars per al curs 2024/2025 dels instituts públics. Unes agendes editades pel Consistori, a través de la Regidoria d’Igualtat i Feminisme, dirigida per Yolanda Andrés.

Les premiades van rebre, de mans de la pròpia regidora al costat de l’alcalde de Burjassot, Rafa García, i de la regidora d’Educació, Manuela Carrero, un diploma acreditatiu que els reconeix com a guanyadores i un xec per valor de 100€ per a gastar en els comerços del municipi. Les finalistes van rebre també un diploma en reconeixement al seu esforç i un xicotet detall.

El dibuix de la portada guanyadora de l’IES Comarcal ha sigut el d’Erika Macián Pradas, sent finalistes Milene Flores Martínez i Aitana Martínez Guillem; en el cas de l’IES Federica Montseny, la portada guanyadora ha sigut la creada per Kiara Da Silva, sent les finalistes Ainhoa Riquelme Balaguer i Sara Valero Llagaria i, finalment, en l’IES Vicent Andrés Estellés, Marisela López Enamorado ha sigut la guanyadora, amb Naiara Colomer Cava i Irene Pérez Moreno com a finalistes.

El màxim representant municipal, Rafa García, va donar les gràcies a les guanyadores i finalistes del concurs i va remarcar la importància d’estes accions per a acabar amb qualsevol tipus de desigualtat, des de la joventut, per a aconseguir una societat igualitària en tots els seus àmbits.

L’agenda/guia que s’ha elaborat és una ferramenta tant per al curs escolar com per a detectar i previndre qualsevol situació que puga desembocar en un cas de violència sexual tant en les relacions personals de l’alumnat com a través de les xarxes socials.